Tallinna Vanalinna päevadega ei ole mul mingit ajaloolist sidet, kuna ma ei ole elupõline tallinnlane. Kuid aastast 2003 alates on teatud üritusi korraldatud kirikupäevade raames. Kirikuaias oleme teinud  noorteõhtuid, meenub evangeelne "Savinõu" etendus omal ajal jms. On tore, et nende päevade sees liigub vanalinnas palju rahvast ja kõik saavad midagi teha-jagada-anda. Nii ka kristlased, kes selles linnas elavad, on kutsutud jagama rõõmsõnumit, millest rääkis ka Oleviste Koguduse vanempastor Siim Teekel eile Raekoja platsil. Olen ise hetkel puhkusel ja naudin aega perega. Ma ei osalenud seekord Vanalinna Päevades milleski otseselt, kui vaid selles, et toetasime Benjaminiga meie Saarat, kes laulis vanalinna  päevadel Juhhei lastekooris. Hanna oli sedapuhku väikese Johannesega kodus ja sai kuulda muljeid sellest toredast päevast.